b'\n_START_ARTICLE_\nCharles Hunter\n_START_PARAGRAPH_\nCharles H. Hunter (16. toukokuuta 1876 \xe2\x80\x93 23. tammikuuta 1906) oli yhdysvaltalainen ragtime-musiikin s\xc3\xa4velt\xc3\xa4j\xc3\xa4._NEWLINE_Hunter syntyi l\xc3\xa4hes sokeana Columbian kaupungissa Tennesseess\xc3\xa4 perheen nuorimpana lapsena. H\xc3\xa4nell\xc3\xa4 oli nelj\xc3\xa4 vanhempaa sisarusta: Thomas, Blanch, James ja Lena . H\xc3\xa4nen \xc3\xa4itins\xc3\xa4 kuoli ennen kuin h\xc3\xa4n t\xc3\xa4ytti nelj\xc3\xa4 vuotta ._NEWLINE_Hunter varttui Columbiassa alueella, jolla vaikutti useita taitavia mustia muusikoita. Siell\xc3\xa4 h\xc3\xa4n ammensi ensimm\xc3\xa4iset musiikilliset vaikutteensa. Sittemmin h\xc3\xa4net l\xc3\xa4hetettiin Nashvilleen sokeiden kouluun, jossa sokeille lapsille opetettiin ammatteja. Hunter vietti kaikki vapaa-aikansa opiskelemalla omatoimisesti pianonsoittoa. H\xc3\xa4nell\xc3\xa4 oli luontaista lahjakkuutta pianon soittoon ja h\xc3\xa4n opetteli koulussa pianonviritt\xc3\xa4j\xc3\xa4n ammatin. Valmistuttuaan koulusta h\xc3\xa4n toimi pianonviritt\xc3\xa4j\xc3\xa4n\xc3\xa4 Jesse Frenchin yrityksess\xc3\xa4 Tenneesseess\xc3\xa4 ._NEWLINE_On arvoitus, mist\xc3\xa4 Hunter oppi soittamaan ragtimea. Alueella, jossa Hunter Tennesseess\xc3\xa4 vaikutti, oli melko v\xc3\xa4h\xc3\xa4n kyseisen musiikinlajin soittajia, eik\xc3\xa4 siell\xc3\xa4 oltu viel\xc3\xa4 1800-luvulla julkaistu yht\xc3\xa4\xc3\xa4n ragtimes\xc3\xa4vellyst\xc3\xa4 . 23-vuotiaana vuonna 1899 Hunter kuitenkin julkaisi Tennesseess\xc3\xa4 ensimm\xc3\xa4isen ragtime-s\xc3\xa4vellyksens\xc3\xa4 "Tickled to Death" . Kappaleesta tuli heti menestys ja sit\xc3\xa4 julkaistiin my\xc3\xb6hemmin pianorullina._NEWLINE_Hunterin seuraavat ragtime-kappaleet "A Tennessee Tantalizer", "Possum and Taters", "Cotton Bolls" ja Queen of Love" julkaisi Tennesseen suurin musiikkikustantaja Henry French . Kappaleiden nuotteja myytiin useita tuhansia kappaleita, mik\xc3\xa4 oli tuohon aikaan huomattava m\xc3\xa4\xc3\xa4r\xc3\xa4 varsinkin etel\xc3\xa4valtioissa._NEWLINE_Hunter siirtyi vuonna 1902 St. Louisiin, jossa toimi aluksi Frenchin kustantamon sivutoimipisteen pianonviritt\xc3\xa4j\xc3\xa4n\xc3\xa4 . St. Louisissa Hunterilla oli my\xc3\xb6s tilaisuus soittaa pianoa useissa kapakoissa. H\xc3\xa4n oli suorastaan tervetullut moniin anniskelupaikkoihin ja joissakin niist\xc3\xa4 pianistien luontoisetuihin kuului ilmainen alkoholitarjoilu. Kiert\xc3\xa4ess\xc3\xa4\xc3\xa4n kapakoissa h\xc3\xa4n alkoikin eneneviss\xc3\xa4 m\xc3\xa4\xc3\xa4rin juoda alkoholia. Ep\xc3\xa4s\xc3\xa4\xc3\xa4nn\xc3\xb6llinen el\xc3\xa4m\xc3\xa4 ja runsas alkoholin k\xc3\xa4ytt\xc3\xb6 alkoivat vuosien mittaan heikent\xc3\xa4\xc3\xa4 h\xc3\xa4nen terveytt\xc3\xa4\xc3\xa4n. H\xc3\xa4n kuitenkin huomasi kohtalokkaan kierteen ja alkoi muuttaa el\xc3\xa4m\xc3\xa4ntapojaan terveellisemp\xc3\xa4\xc3\xa4n suuntaan._NEWLINE_Hunter julkaisi viimeisen kappaleensa, "Back to Lifen" vuonna 1905. Kappaleen nimi viittaa mahdollisesti h\xc3\xa4nen yritykseens\xc3\xa4 saada el\xc3\xa4m\xc3\xa4ns\xc3\xa4 terveellisemm\xc3\xa4lle pohjalle._NEWLINE_Lokakuussa 1905 Hunter avioitui Estelle F. Inchin kanssa . N\xc3\xa4ihin aikoihin selvisi, ett\xc3\xa4 h\xc3\xa4n oli sairastunut tuberkuloosiin. Hunter kuoli sairauteensa 29-vuotiaana vain 13 viikkoa avioitumisensa j\xc3\xa4lkeen.'